Document ID: /fineweb-2-swissfilter-quality_10-filterrobots/filtered/05601.jsonl.gz/72

TUE, 26 SEP 2000 00:41:36 GMT
Gračanica, 25. 09.2000
U kosovskom regionu u 7 časova otvorena su sva biračka mesta (81). Nekih posebnih mera bezbednosti nije bilo ili nije izgledalo da ih ima. Jedino što je bilo uočljivo bili su parkirani džipovi - po jedan iz KFOR-a i OUN na oko desetak metara od svakog izbornog mesta. Razlog ovome verovatno je bilo u sklopu, kako to civilni administrator Bernar Kušner kaže, svedočenja o broju izašlih građana na glasanje kako ne bi došlo do izbornih manipulacija. A glasnja su se odvijala uglavnom po školama, mada ni šatori nisu bili ignorisani.
U Gračanici, regiji nadomak Prištine naseljenoj kosovskim Srbima i sada izbeglim licima iz okolnine, u školi ''Kralj Milutin'' glasanje je počelo na vreme. Biračka mesta podeljena su u šest jedinica, a na glasačkim spiskovima upisana su imena više od 3 228 glasača. Po rečima Novice Milovanovića - predsednika Izborne jedinice 2. gde je upisano više od 400 birača, glasanje je prošlo bez problema. Nešto posle 7 sati, prvi glasač Siniša Belić ubacio je svoj glas u kutiju. Kasnije su ljudi dolazili u parovima. Među prvima, kao i uvek stariji.
Pored šest jedinica u školi ''Kralj Milutin'', otvoreno je i biračko mesto broj 78 za Ajvaliju, obližnje selo. Sa oko 2 000 glasača na spisku, u učionici smo naišli samo na članove Izborne komisije, koji za razliku od drugih izbornih jedinica u školi (koje imaju drvene glasačke kutije) imaju pored dve obične kutije i paket od cigareta ''Monte Carlo'' koja je ovom prilikom poslužila kao glasačka kutija. Pitanja oko ovog kurioziteta nismo postavili. Detalj sam po sebi dosta govori. Naše interesovanje zaokupili su sami birači.
Na pitanje šta očekuju od izbora, većina meštana Gračanice je odgovorila da očekuje mir, bolju budućnost, promene. Na pitanje kakve promene, jedan stariji čovek je odgovorio: ''NATO će otići sa Kosova''!
''Čemu da se nadam? Ničemu''!, rekla nam je devojka iz Gračanice. ''Ko je bolji, sposobniji, neka pobedi''. Generacijski jaz postoji, ali izgleda nije tako dubok kao na primer u Srbiji. Ovde kao da se još uvek ne veruje da neka nova politička snaga može šta da promeni, da izmeni položaj ovdašnjih kosovskih Srba. Naravno, bilo je i onih koji su zaista ljuti morali da prespavaju 24. septembar.
Raseljena lica koja trenutno žive u Gračanici, a na primer su iz Prištine, nisu imala pravo da glasaju u Gračanici, te je jedan broj njih morao se izloži riziku i ode u Prištinu kako bi glasao na jednom od tri otvorena biračka mesta.U hodniku škole došlo je do rasprave između jednog raseljenog lica iz Prištine koje je tvrdilo da je na glasačkom spisku i da je popis vršen po kućama, što po rečima članova Izborne komisije nije tačno. ''Vršen je popis za bolesna lica i invalide'', tvrdili su meštani. Izbeglica iz Prizrena Miroslav Petković, prijavio se 20 septembra u mesnu zajednicu. ''Danas sam došao prvi u 6 i 30! Čekao sam do 7 sati i kada su otvorili glasačko mesto rekli su mi da nisam na biračkom spisku i nemam pravo glasa. Oduzeli su nam građansko pravo - svim raseljenim licima. Tražim da se izbori u Gračanici ponište'' - rekao nam je Petković. U Gračanici je trenutno smešteno preko 1 000 raseljenih lica i oni su mogli da glasaju i u Štrpcu gde je takođe smešteno oko 1 000 osoba iz Prištine, Uroševca, Kačanika i gde su imali pravo glasa. Pravo glasa imala su i raseljena lica u selu Gušterica, uz ličnu kartu. U svakom slučaju, snašao se ko i kako je mogao, a ostao je i jedan broj građana koji nisu mogli da daju svoj glas. U takvoj se situaciji našao i predsednik Srpskog pokreta otpora Moimčilo Trajković i članovi njegove porodice. Jednostavno, članovi Izborne komisije iz vladajuće koalicije obavestili su Trajkovića da nije na glasačkom spisku, mada je on meštanin ovog sela. On je kasnije izjavljivao da Milošević jeste na Kosovu dobio većinu, ali da se uspelo u nameri da se spreči eventulana manipulacija glasovima kosovskih Albanaca, od strane aktulenog režima.
Na putu iz Gračanice ka Kišnici, obišli smo i izborno mesto 59, izborne jedinice 26. Vranje koja se nalazi na livadi pod šatorom. Šator je za ovu namenu dao Crveni krst, kazali su nam sami glasači koje smo tu i zatekli. Pod šatorom se nalazilo nekoliko školskih klupa, slušala se Radio Gračanica i čekao red za glasanje. Po rečima Dušana Ivića, predsednika ove izborne Komisije, na biračkom spisku je upisano oko 800 ljudi sa pravom glasa. ''Glasamo pod šatorom, jer su školu uzeli Albanci. Ona se sada nalazi u njihovom delu'', rekao je Ivić.
Pod šatorom , uz muzički program Radio Gračanice, u redu za glasanje stajao je jedan stariji čovek sa bedžom na kojem se nalazila fotografija Slobodana Miloševića. Kada smo odlazili počeo je da za nama uzvikuje: ''Sloba, Sloba''!!!
Na 50-tak metara od šatora žive Albanci. Pitanje upućeno nekolicini koja je stajala i posmatrala iz daljine - šta misle o jugoslovenskim izborima -uglavnom je ostalo bez komentara. Rekli su da imaju svoje izbore 28. oktobra. ''Ja neću da učestvujem na ovim izborima i nikada nisam ni učestvovao. Ako se ovo radi da se skine Milošević sa vlasti, onda neka to radi njegov narod'', rekao nam je jedan mladić albanske nacionalnosti, koji je stajao sa prijateljima.
Glasanje se u kosovskom okrugu završilo u 16 sati zbog kako se tvrdilo bezbedonosnih razloga. Kušner je izjavljivao toga dana da je završeno glasanje u 16 sati na svim glasačkim mestima, osim na tri gde je trajalo dom večernjih sati. Pravo glasa u kosovskom regionu iskoristilo je 60 - 70 odsto birača. Pored domaćih, tvrdi se da je bilo i više od 200 stranih posmatrača.
Zvukom školskog zvona u školi ''Kralj Milutin'' u Gračanici, glasanje se takođe završilo nešto malo nakon 16 sati. Neke od glasača portir škole je pustio da uđu i nakon zatvaranja glasačkih mesta. Jedan od kosovskih policajaca koji je tada bio u školi ljutito je upitao: ''Ko je pustio ove ljude''? Nismo ostali do kraja ''drame''. Ispred zatvorenih vrata ostalo je nekoliko meštana i raseljenih lica koja su i dalje komentarisala i raspravljala što raseljena lica nisu imala pravo glasa u Gračanici. ''Mislim da nam nisu dali da glasamo, jer misle da bismo glasali protiv Miloševića'', rekao je jedan od raseljenih.
U školskom dvorištu deca su igrala fudbal. Žene koje su se tu našle su na pitanje da li su iskoristile svoje pravo glasa odgovorile su potvrdno. Zatim su se okrenule deci koja su se igrala u dvorištu rečima: ''Počnite da učite da pevate pesme o Slobi kada on pobedi na izborima''...
AIM Priština, Nataša SAVOVIĆ